Unnið að þremur verkefnum hjá Eflingu Stykkishólms „ Þær raddir hafa heyrst að við séum kannski að leggja of mikla áherslu á ferðaþjónustuna , en einhvern veginn er það þannig að við komum alltaf að þessum punkti . Það virðist líka vera þægilegast að leiða fólk saman til sameiginlegra átaka á þessum vettvangi , “ segir Magnús Bæringsson formaður samtakanna Efling Stykkishólms , sem nú hafa starfað í þrettán ár og eru nýbúin að halda aðalfund . Það tókst reyndar eftir að búið var að fresta fundinum þrisvar sinnum , vegna breytinga á leikdögum í körfuboltanum sem allt snýst um í Hólminum þessa dagana . „ Ágætis mæting var á fundinn , en líklega hafa þessarar frestanir meitt okkur eitthvað , “ segir Magnús en alls eru 45 aðilar í Eflingu Stykkishólms . Félagið er nýbúið að fá úthlutað milljón króna styrk í samstarf ferðaþjónustuaðila í Stykkishólmi . Styrkurinn var veittur í mótvægisaðgeðrum ríkisstjórnarinnar vegna skerðingar þorskkvótans . Um þessar mundir eru þrjú verkefni í gangi hjá Eflingu Stykkishólms . Eitt þeirra beinist að því að lengja ferðamannatímann . „ Ferðaþjónustufyrirtækin skipta okkur mjög miklu máli . Okkur hefur tekist að bæta við aðalferðamannatímann en betur má ef duga skal . Við erum með glæsilegt hótel og marga aðila í greininni sem eru að gera vel . Núna ætlum við að fara að markaðssetja jaðartímana í ferðamennskunni , vorin og haustin . Við hugsum okkur í þessu sambandi að reyna að höfða sérstaklega til eldri borgaranna að fá hópa til okkar , “ segir Magnús . Þá hefur verið í undirbúningi og þessa dagana er að fara af stað gerð sameiginlegrar vefsíðu fyrir Stykkishólm . Að sögn Magnúsar er ætlunin að smíða glæsilega vefsíðu sem allir aðilar í bænum gætu nýtt sér og yrði sameiginlegur kynningarvettvangur fyrir samfélagið allt , Stykkishólmsbæ , þjónustu - og framleiðslufyrirtækin . Þriðja verkefnið er svokallaður „ heilsuklasi Stykkishólms “ sem áður hefur verið vikið að í Skessuhorni . Þar er ætlunin að leiða saman alla aðila sem tengjast heilsutengdri þjónustu í Stykkishólmi og tilbúnir eru að standa saman að skipulagningu og markaðsetningu .